Rand hou aan gly, ongeag 'goeie' Covid-19-syfers | Netwerk24
Deur Hanlie Stadler 02 April 2020 11:37
Die rand het Woensdag in New York op 'n rekordlaagtepunt van R18,23 teenoor die dollar gesluit – die eerste keer in die rand se 59-jarige bestaan dat dit bo R18 sluit – en dit het Donderdag verder verswak. Teen 11:00 was die laagtepunt van die dag reeds R18,28.
Daar is geen verligting vir die rand nie.
Die rand is die ontluikende geldeenheid wat die swakste presteer en het vanjaar al meer as 30% van sy waarde verloor, volgens André Botha, valutahandelaar van TreasuryOne.
"Beleggingsbanke en verskansingsfondse skram weg van ontluikende markte se bates aangesien hulle vrees dat dié lande nog nie die volle impak van die koronavirus gevoel het nie," sê Botha.
Dr. Zweli Mkhize, minister van gesondheid, het Woensdag gewaarsku dat die afplatting van nuwe gevalle die afgelope dae nie voortydig gevier moet word nie. Die verwagting is dat infeksie en ook sterftes dié week skerp sal styg.
Suid-Afrika het teen Woensdag 1 380 infeksies en vyf sterftes weens Covid-19 gehad. Nuwe syfers is nog nie Donderdag uitgereik nie.
LEES OOK: Ons gaan nou pasiënte soek, sê Mkhize
Die rand trek ook swaarder sedert Moody's Suid-Afrika tot rommelstatus afgegradeer het. Voor dié stap Vrydagnag het die rand net onder R18 per dollar gehuiwer.
LEES OOK: Rand val met 28%: Só raak dit jou
'n Deel van die verswakking van die rand kan daaraan toegeskryf word dat beleggers dollars koop. Die dollar het ook teen groot geldeenhede soos die euro en pond versterk.
Intussen het markte Donderdag wêreldwyd effens asem geskep.
Die JSE se indeks van alle aandele het teen 11:00 met 2,6% versterk, maar dit vergoed kwalik vir die 22%-daling vir die jaar tot dusver.
LEES OOK: 1ste kwartaal op beurs 'n bloedbad – en erger kom
Intussen styg die olieprys vir die tweede dag in 'n ry. Brent-ruolie het Donderdagoggend vroeg met 12,7% tot $27,88 gestyg. Die styging word daaraan toegeskryf dat China planne bekend gemaak het om sy reserwes aan te vul. China is die grootste invoerder van olie.